
Nova vivo! 


Max Jacob 

La inteligenta homo sucias pri omnaspeca 
problemi, aferi ed idei, ma ofte ne pri la maxim grava, 
qua garantias lua materiala existo: la nutrado. On 
konsistas (materiale) de to quon on manjas. Esas do 
konkluzebla, ke de pura nutrado naskas pura homi. Me 
savas ke multi konsideras ica pensi kom fantastika, ma 
savez: ica libreto esas nur indikilo, ol ne volas konvertar 
o koaktar, nek obligar o minacar per funesta konsequi. 
Amiko, vu luktas kun ni por Ido e ni pregas vu aceptar 
la experienci depozata en ica libreto kun la sama 
tendenco, nome sen prejudiko, quan vu joyas trovar che 
neutra personi pri la problemo dil Linguo Internaciona. 

Existas en la domeno dil vejetarismo, dil naturismo 
ec. tante multa diversa principi, doktrini e partisi, ke es 
neposibla hike rezumar li omna. Ni ne esas fanatika ed 
agnoskas, ke en omna es ulo bona e singlu havas la 
posibleso serchar lo bona ube lu esperas trovar ol. 

Tamen, la reformista movadi es identa en un punto: 
Restrikto o supreso dil manjo di karno, e lo havas tam 
etikala kam higienala motivi. La multa danjeri higienala, 
qui minacas la tota civilizita homaro en mil formi, la 
super-evaluo dil karno kom nutrivo, la tabako, la 
alkoholo demandas granda sakrifiki. Ni devas evitar la 
vana, artificala juo e ri-trovar la naturala voyo per la 
instinto, e se ica ne es sat forta, ni uzez la raciono. 

La okupo pri ica problemi es ne nur tre interesanta, 
ma havas granda valori ciencala ed etikala. La sequanta 
pagini ofras la posibleso praktikar kelko, quon vi forsan 
ne konocis til nun. Anke la vejetarismo ofras jui palatala, 
quin multa karnivori ne konocis. 

Multa vorti uzita hike esas nefamiliara a ni, ma 
precize pro ico la libreto pruvas, ke Ido es tam apta por 
la bezoni dil omnadia vivo, kam por la literaturo, 
tekniko e la cienci. Per la apliko di Ido en omna ica 
domeni ni aquiros ta experienco qua es necesa por 
konstatar, kad ed ube la linguo internaciona bezonas 
plusa developo, a qua singlu povos kontributar en sua 
specala domeno. 

La kontenajo di ica libreto darfas esar tradukata 
kun la indiko: “Trad. de LI Ido (Reformesperanto)”. Es 
tre versimila, ke en la movadi reformista trovesas 
interesati por nia linguo. Do, laborez ed por Ido e por la 
progreso dil vivo-modi. 



Logotipo di I.U.V.I. (Internaciona Uniono dil Vejetarista Idisti), 
organizuro qua funcionis dum la yari 1920a e 1930a e havis agenti en 
plura landi, i.a. (segun Mondo 1923/10, p. 348) la famoza Ido-poeto 
Tom Sweetlove, en Anglia. 

1. Cereala floki-dejuneto 

1/4 kg de aveno-floki, 1/4 kg de frumento-floki, 
125 g de krokanta maizo-floki, 1/4 kg de vitberi sikigita, 
1/4 kg de raspita kokoso, 1/4 kg de muelita avelani; 
spicizar per anizo-pulvero od raspita citroni-shelo. 
Manjebla sika o kun lakto (kremo) o la suko di frukti. 

2. Mandeli-pureo en lakto 

Mikra kulieredo de mandeli-pureo, mikra 
kulieredo de mielo, pozenda aden glasedo de aquo 
varmigita a ce. 37° Celsius, bone parquirlenda; adjuntez 
segun gusto anizo-pulvero od frukti-suko (siropo). 

3. Siropo (frukti-suko) de sikigita frukti 

Pruni, vitberi, abrikoti, banani, figi pozesez dum la 
nokto aden aquo. La suko rezultonta drinkesez matine 
vice kafeo o teo. La frukti es pecigenda e manjenda kun 
floki. 

4. Aven-floki (famoza Angla porridge ) 

La floki mixesez kun aquo o lakto, sukro e poka 
salo. Omno varsesez aden bolianta aquo e koquesez dum 
du minuti. Por perfektigar la saporo on adjuntez mielo o 
kremo. 

5. Oleo-dejuneto 

Pozez oleo de olivi o de helianti sur plado. Pecigez 
aden ol hordeo-pano nigra. Adjuntez pecigita onyono e 
kelka celerio-salo. On povas pluse adjuntar quanto de 
kazeo. 

6. Kruda legumi vice supo 

a) 1/2 kg de karoti, 1/2 kg de raspita pomi, 1-2 
kulieredi de mielo, la suko di citrono, helianto-oleo, 
spicizar per bazilo. 

b) 1/4 kg de betravi, 2 raspita pomi, spicizar per 
kumino-pulvero e raspita armoracio; mixez kun 
helianto-oleo e garnisez omno per valerianel-salado. 

c) 1 rafano e du pomi raspesez e mixesez kun la 
sequanta sauco: 6 kulieredi de kondensita lakto (o fresha 
kremo), 3 kulieredi de helianto-oleo, kulieredo de fresha 
citroni-suko, omno bone parquirlesez. Verda petroselo 
kompletigas la salado. 

7. Vejetarala buliono 

On pecigas e stufas en oleo: porelo, onyoni, celerio, 
petrosel-radiki e -folii, fungi, tomati, kelka alio, poka 
lauro-folii, poka majorano. Spicizez per hefto-extraktajo 
(' Vitam-R , Vitox, Marmite od ulo simila). Adjuntez o 
raspita pano o terpomi. Koquez omno kune dum 20-30 
minuti. On spicizez fine la supo per hachita herbi. On 
povas adjuntar ovo. 

8. Legumi-supo 

Prenez sat granda quanto de supo-herbi. Duima 
kapo de flor-kaulo, kelka porelo, plusa legumi segun la 
sezono; pos bone netigir omno, stufez kelke en helianto- 
oleo; nun adjuntez aquo pos kelke koldigir la stufajo, 

parboliigez kurte, adjuntez fritita onyono e celerio-salo. 
Kom adjuntajo a la supo uzez terpomi o verdgrani- 
gruelo, nudli o vermiceli, milyeti od acerba floki. 

9. Kolda frukti-supo 

Pozez sikigita pruni dum la nokto aden aquo. 
Parkoquez li e presez oli tra sivo. On povas adjuntar 
kelka citroni-shelo. Nun stufez pomi e piri (sikigita) 
lente til parmolesko, adjuntinte kan-sukro, kulieredo de 
maizo-farino antee dissolvenda en aquo. Itere parkoquez 
omno. Pos prenir la supo del fairo, on adjuntez manuedo 
de vitberi. Nun mixez omno e varsez la supo aden kolda 
bolo. 


10. Legumi-kotleto 

Prenez celerio-radiko, karoti, flor-kaulo, petrosel- 
radiko, kaul-rapo ed altra legumi segun sezono e gusto, 
raspez per la krud-raspilo e pose igez omno koheranta 
per ovo. Formacez manue, ek la maso, kotleto-rostajo, 

panizez per raspita pano e fritez en bolianta helianto- 
oleo. Bone saporanta kun terpomi-salado. 

11. Kotlet-rostajo de cerealo 

Verdgrani-gruelo (anke aven-gruelo, horde-gruelo) 
inflesas dum un horo en tante multa aquo, quante ol 
volas absorbar. Adjuntez onyono, ovo por igar ol 
koheranta e kelka celerio-salo, panizez per raspita pano 
e fritez en varmega helianto-oleo. Anke boliigita 
milyeto-paplo e multa speci de floki es apta por tala 
rostaji quin on ofras kun legumo e salado. 

12. Vejetarala kotleto de flor-kaulo 

Flor-klaulo netigesez en bolianta aquo, de ol 
tranchesez ne tro dina lonchi, oli panizesez, spicizesez 
lejere e fritesez en varmega oleo. Same celerio-radiko. 
Delikata kun legumo e terpomi-pureo. Vice panizar la 
lonchi on povas anke fritar oli envolvinte oli en omleto- 
pasto. 

13. Stufita kukombri 


Kukombri pecigesez e stufesez til molesko en 
helianto-oleo. Nun spicizez, adjuntez la suko di citrono, 
petroselo. Delikata kun terpomi-pureo. 

14. Fritita tomati 

Bona quanti de tranchita onyoni fritesez til 
molesko en helianto-oleo sur la padelo. Detranchez del 
tomati dika lonchi, panizez per ovo e raspita pano e 
pozez oli aden la bolianta oleo sur la padelo, tale ke la 
onyono esez nun sur la latero. Spicizez segun gusto. 
Ofrenda anke kun terpomi-pureo o rizo. 

15. Fritita terpomi 

Nova terpomi lavesas e tranchesas kun lia shelo a 
longa, fingro-dika bendi. Li sikigesez kelke sur o per 
neta tuko. Li fritesez tre lente en varmega oleo en 
kasrolo o sur la padelo. Li es pronta kande li recevas 
koloro oreatra. Ne uzez onyoni. Salizez segun gusto. 
Poka pipro. 

16. Terpomi en la shelo 

Bone netigita, yuna terpomi pozesez sur lada plado. 
Ye un latero dil terpomo fortranchesez peceto dil shelo 
por posibligar la vaporesko di parto dil aquo kontenata. 
Nun oli grilesez (generale sen graso, ma on povas anke 
pozar sur oli oleo e brutro). Pos molesko li konsumesez 
kun fresha butro, quan on pozez sur la apertita, varmega 
terpomo. La shelo es manjebla. 

17. Salado de surkruto 

Tranchez 1/4 kg de surkruto, pecigez spicizita 
kukombro acida. Mixez bone kun helianto-oleo. 
Spicizez per kumin-pulvero, hachita onyono, pecigita 
pomo, bazilo, kelka sika sambuko-beri e celerio-salo. 
Salubra e freshiganta. 

18. Tomati-salado 

Detranchez del tomati dina lonchi, adjuntez yuna, 
hachita onyono, la suko di citrono, oleo, celerio-salo. 
Preparez la salado un horo ante konsumar ol, por ke la 

spici bone penetrez omna parti. Sammaniere preparez 
kukombri-salado. Ye yuna kukombro ne forprenez la 
shelo. 

19. Mixita salado 

Terpomi bolio-koquita en la shelo sensheligesez, 
ed ankore varma, pecigesez e mixesez kun la peci di 
celerio-radiki qui stufesis en butro. Pos ke omno 
koldeskis, adjuntez lonche-tranchita tomati. Garnisez 
per harde koquita ovo, onyono e hachita ciboleto. 


20. Rostita pano kun fromajo 

Pano rostesas til brunesko an apertita flamo, nun 
pozez butro sur ol. 1/4 kg de raspita fromajo mixesez 
kun 1/8 litro de lakto e fresha kremo e pozesez dike sur 
la butrizita latero dil rostita lonchi. Nun on pozez la 
lonchi sur butrizita lada plado e grilez li til ke la fromajo 
recevas oreatra koloro. Konsumez varma. 

21. Pomi-omleto sur la padelo 

200 g de frumento- o maizo-floki mixesez kun 
pomi-marmelado. Formacez mikra, plata kuketi qui 
fritesez natante en helianto-oleo bolianta. Por chanjar la 
saporo on povas uzar anke banani-marmelado od altra 
frukti. 

22. Frukti-salado 

1/4 kg de pomi, 2 oranji e fresha banano pecigesez. 
Adjuntez sikigita vitberi (prefere li pozesez en aquo 
antee) ed altra frukti segun la sezono (fresha vitberi, 
ananaso, piri, edc.), fresha nuci (ne-raspita!), kano- 
sukro bruna segun gusto, la suko di citrono, kelka 
cerizbera siropo. Mixez bone. Lasez stacar dum un horo 
adminime. Pose ofrez kun fresha kremo. On povas pozar 
tala frukti-salado anke cirkum glacio-kremo. Delicioza 
specale dum la varma sezono. 

Omna recepti esas por quanti sacianta tri o quar 
personi. Se vu ipsa parprobis sucesoze plura recepti, 
sendez oli a ni. Se vu deziras obtenar plusa detali od 
informi pri apta literaturo, skribez a la Internaciona 
Uniono dil Vejetarista Idisti, sekretario damzelo 
M. Spillane, 8, King’s Av., Woodford Green, ESSEX, 
Anglia, od ad un de la reprezentanti landala di ica 
Uniono. — Uzez ica libreto kom propagilo por Ido 
sendante ol a la reformista revui di vua lando. Vu 
recevos plusa exempleri del editerio po -,30 M. 


Kun bondeziri por sucesoza experienci en ica nova 
domeno ni deziras 


B ona apetito! 

ciboleto 



valerianelo 

armoracio 



helianto 

(semini, oleo efloro) 

celerio 




celerio-salo 

kumino 

(semini e pulvero) 



20 



sambuko-beri 



milyeto 

petroselo 


Epilogo 

(pri le Jacob ed ulo plusa) 

Gongalo Neves 

Ja de sat longa tempo trovesas en mea libraro 
exemplero dil unesma edituro di ca verko. Me ne plus 
memoras ka me kompris ca vejetarala libro de Neussner (ipse 
vejetaristo) o de CDELI en Suisia. Tamen me bone memoras 
ke lore, esante konsiderinde plu pekunioza kam nun, me 
havis la tre bona kustumo komprar sat multa Ido-verki. 

La libro, tre anciena, es imprimita — o, segun semblo, 
nur tiposkribita — sur la aversa parto di ok folii ek aspera 
papero beja. La reversa parto di singla folio esas sen-texta. 
Pluse — e yen interesiva e rara partikularajo di ca libro — la 
folii esas adsinistre faldita, e do por lektar la libro ne suficas 
foliumar ol, quale on ordinare agas por juar normala libro: 
on mustas unesme desfaldar la folii (e la dopa kovrilo). Por 
gardar la libro o stacigar ol sur tabulo di biblioteko, on itere 
faldas la folii, e tale la libro, lor “repozo”, esas duople min 
spacoza kam dum lekto. Yen saja aranjuro, qua tamen havas 
anke sua mala latero: ye la falduro la papero evidente kelke 
“erodesas”, quo igas la literi desfacile dicernebla ibe... 

La libro ne indikas explicite l’autoro. Sur la dopa 
kovrilo on lektas tale la nomo dil editerio: Ido-Centrale 
(Hermann Jacob). Pro to, Bibliografio di Ido, da Tazio 
Carlevaro e Reinhard Haupenthal, en amba edituri (papera 
en 1999 e dijitala en 2015) atribuas la verko a Hermann 
Jacob. Tamen la introdukto esas explicite signatita da lua 
seniora filiulo Max Jacob, do mea-judike es preferinda 
atribuar l’autoreso ad ilca. 

Hermann Jacob (1874-1956) esas rara, o forsan mem 
unika figuro en la Ido-movemento, nam il ne nur lernis Ido 
ma sucesis anke docar ol a sua spozino Else (m. 1953), a Max 
ed a sua juniora filiulo Heinz (1909-1993). II do fondis tota 
Ido-familio. Omni parolis Ido ed omni laboris por la linguo 
e partoprenis la movemento. 

Hermann livis la skolo evante 14 yari e divenis 
aprentiso. Autodidakte il duris studiar pri problemi sociala, 
religiala, psikala e lernis la Franca e la Angla. II interesis su 
pri la ideo di interlinguo per romano e komencis studiar 
Esperanto en 1908, ma en la sama yaro il transiris ad Ido, 
quan il judikis kom plu perfekta sistemo linguala. 

En 1921 il docis Ido al tota familio, qua en 1922 
sensacionale arivis de Berlin a Dessau per bicikli, por asistar 
la duesma internaciona Ido-kongreso. Olca esis tante 

impresiva ke la du filii rezolvis kompletigar sua Ido-lerno e 
komencis laborar por la linguo. De ta tempo le Jacob ofte 
aceptis stranjera gasti en sua Ido-hemo en Berlin e pro to lia 
“horizonto divenis ampla e la mento komprenema”. 

La sequanta kongreso, en Kassel (1923), donis plusa 
impulso. Fine di ta yaro, en novembro, naskis Mikra Buletino 
kom monatala postkarto til ke, en 1927 ol divenis modesta 
ma importoza revueto, imprimata da Max e Heinz. Ido- 
Centrale, quan Hermann proprietis en Berlin, editis ne nur ta 
monatalo, ma anke la yaralo Universala Kalenclario e, 
komplemente, Nova Vivo, “revuo por vejetarismo, 
antialkoholismo ed antitabakismo”, qua tamen aparis 
nereguloze e nur dum kurta periodo (quankam la 3ma 
numero, en 1926, indikas edito-quanto de 1000 exempleri!). 
Pluse, ta editerio enmondigis plura libri e sat multa propagili. 
Notora agado da familio qua disponis nur tre modesta 
moyeni e qua, en la komenco, havis nula konoci pri imprim- 
arto! 

Inter le Jacob la maxim konocata figuro esas sendubite 
Heinz (qua, pos habitesko en Anglia, en 1935, adoptis la 
nomo Henry), ne nur pro la importanta profesional ofici quin 
il exekutis, ma precipue pro sua servado en la Ido- 
movemento, yen kom redaktero di Progreso en du periodi 

(1935-1939 e 1946-1954), yen komprezidero di ULI (1973- 
1987), ma segun me la maxim interesiva de li, kom skriptero 
ed intelektozo, esas precize Max, a qua me atribuas 
l’autoreso di ica verko, e pri qua me regretinde savas tre poka 
personal detali (me ne sucesis trovar mem lua vivo-dati). 

Max havis vasta gamo de interesi, quale montras la 
verki quin il tradukis e qui editesis kom broshuri: Hinclua 
legendo e tri anekdoti (s.d.), La Europana Uniono, da Claire 
Richter (1925), Sentenci, da Laotse (1927), Dhammapada. 
Budhista versaro (trad. segun la germana, 1994). Tamen 
Max savis skriptar anke originale, quale montras lua 
amuziva rakonto “La inferno: provizore klozita!” ( Progreso 
1954/172, p. 10-15), di qua la temo esas riinkarnaco. Anke 
en Mikra Buletino aparis multa lektinda artikli signatita da 
Max, i.a. lua serio “Per plumo e kompostilo”, per qua il 
detaloze naracas la imprimala peripecii di le Jacob. Lua stilo 
esas fluanta, vervoza ed agreabla. 

Pro quo me rezolvis rieditar ica verko? Nu, quankam 
me duras esar omnivora, tamen vejetarismo e naturismo — e 
nutrado generale — tre interesas me, e me diletas anke dishi 
vejetarala. Ja de longe me intencis rieditar la verko, por igar 
ol acesebla da omni, ma me plurfoye mustis ajornar la tasko 
pro akumuleso di facendaji. Recente, kande me bezonis 

konsultar la libro, me remarkis ke la inko sur la aspera folii 
beja esas desaparanta. Kelka frazi ja es desfacile lektebla. 
Nu, preske samtempe, quaze hazarde, o mem sinkrone, 
Fran§ois Barillon, membro dil Facebook-grupo “Ido”, 
demandis koquo-recepti kom helpilo por docar la volitivo 
(- ez ) a sua yuna lernanti (il docas Ido a grupo de skolani en 
Francia). Yen la necesa instigo! Nula plusa ajorno! 

Kande on rieditas anciena verko, on sempre afrontas 
delikata dilemo: ka mantenar la texto tal quala? Ka 
modernigar ol? Kad emendar eventual erori? Ne esas facila 
decidar... 

En ica kazo, preske nula modernigo vortaral esis 
necesa. En 1934 la linguo ya esis ja sat stabila e fixeskinta. 
Me renkontris nur un radiko qua dume chanjabis, nome 
clelic-, qua nun havas la formo delici -: me do chanjis delicoza 
a delicioza. Tamen me ne substitucis potato (preferata da 
me) a terpomo, nam olta ne ja suplantis olca, qua duras esar 
uzata ed esas judikebla eventuale kom sinonimo pokope 
divenanta arkaika. Me ne chanjis anke la kompozuri havanta 
plurala substantivo kom unesma elemento (exemple, pomi- 
omleto ), sat ofta dum la yari 1920a e 1930a ed ankore uzata, 
quankam sempre plu rare. Li esas Germanatra e, mea-judike, 
kelke komplikiva, quankam gramatikale korekta. 

Tamen en la texto ne mankis anke vorti klare nekorekta 
(exemple, pepro vice pipro, telero vice plado, garnizez vice 
garnisez ) od afixi misaplikita (exemple, varmizita vice 
varmigita, des-shelizesez vice sensheligesez). 1 

Me rezolvis emendar omna tal eroreti, por ke la texto 
divenez maxim pura e juinda... ed instruktiva. Se parolesus 
pri riedito di klasikajo, me certe devus prizentar finala listo 
kontenanta omna chanji facita. Tamen, en ica kazo, la nuna 
e hika averto suficas. 

Plu delikata esas la kazo dil vorti qui, quankam korekta 
segun la formo, esas tamen uzata en maniero qua 
semantikale deviacas plu o min multe de lo preskriptata en 
nia vortolibri. Exemple, la verbo satisfacar adoptesis ne kom 
sinonimo di kontentigar o saciar, ma l’autoro (same kam 
altri) ofte uzis ol en ta senci en sua texti, anke hike, unfoye, 
e do me substitucis sacianta, por plu granda klareso. 

Altra interesiva kazo esas krumo. Ica vorto, ne 
apartenanta al originala korpuso di Ido, adoptesis erste en 
mayo di 1914, ja en la final etapo di Progreso (VII, p. 387), 


1 Des-shelizar esas absurda, nam on povas des-shelizar nur lo 
shelizita. Des-shelizo esas nekonceptebla sen shelizo, same kam 
deshonesteso esas nekonceptebla sen honesteso. Or nulu shelizis 
potati o frukti: li ya naturale havas shelo, do on sensheligas li, t.e. 
on privacas li de lia inata shelo. 

ma olua senco klarigesis kelke plu frue per yena detaloza 
expliko (Progreso VI, p. 140): 


Pri krumo (propozita V, 674) on devas bone dicernar 
du nocioni: l e parto interna e mola di pano, 2 e peceto 
de pano (sive di l'interna parto, sive di la krusto). 
L'unesma esas F. mie, la duesma F. miette. E. crumb 
havas la du senci. D. Krume havas l'unesma senco; 
ma la pluralo Krumen havas la duesma. Or por la 
duesma senco suficas peceto, fragmenteto. Do on 
propozas krumo nur por l'unesma. Certe on povus 
dicar molajo, internajo ; ma por la krusto anke on 
povus uzar exterajo o hardajo. On bezonas dicar 
okazione mola krusto, e harda krumo, e parolar pri 
pano sen krumo o sen krusto. 

Quankam la vorto adoptesis por expresar nur la duesma 
senco (“parto interna e mola di pano”), uli uzas ol plurale, 
kom sinonimo di “pano-peceti”, pro influo dal Angla e 
Germana, quo esas konfundigiva. En ica verko anke Max 
uzas ol en ica senco o mem, plu probable, por signifikar ta 
partikulara pano-peceti qui rezultas de raspar, pistar, muelar 
o, nun sempre plu ofte, triturar pano naturale hardeskinta o, 
plu ofte, hardigita en forno od altre 2 (A: breadcrumbs; 


2 Ica video (en la Rusa) montras la quar manieri obtenar ta pano- 
peceti: unesme per triturar, duesme per muelar, triesme per raspar, 
quaresme per pistar (kun finiso per rolero): 
www. you tube. com/wa tch?v=vS-e9tjuLko 

F: chapelure; G: Paniermehl, H: pan rallado; I: pangrattato; 
R: naHHpoBOHHbie cyxapn, P: pdo ralado; Br: farinha de rosca; 
Nd: paneermeel, Su: strobrod), e qui ordinare uzesas por 
panizar koquaji, precipue le fritota. 

Quale nomizar tala pano-peceti en Ido? Segun Dyer, 
“raspo-pano” (Angla-Ido-lexiko) o “raspita pano” (Ido- 
Angla lexiko); segun Beaufront/Couturat, “raspo-pano” o 
“pan-krusto raspita”. Olca, mea-judike, esas blaminda, nam 
on povas facar chapelure ek senkruma krusto, ek senkrusta 
krumo od ek pano kompleta (t.e. kontenanta krusto e krumo). 
Inter raspo-pano e raspita pano me preferus olca, qua ya 
semblas a me plu klara e plene konforma al expresuri 
Hispana ed Italiana. Esas ya vera ke sempre plu ofte on facas 
chapelure ne per raspar, ma per triturar la koncernata pano, 
ma to ne multe importas, nam on ne povas sempre chanjar la 
nomizado segun quante la tekniko evolucionas. Ido devas, 
mea-opinione, sequar la nacionala lingui tam multe kam to 
es posibla, kondicione ke li ne ofras expresuri absurda o tro 
plumpa. Do me substitucis dufoye raspita pano a krumi. 

Me esperas ke la facita modifiki igis la texto mem plu 
juinda e profitinda. La plezanta stilon di Max Jacob me ne 
tushis. On povas multe lernar per lektar tala limpida prozo! 

En ica libreto la lektero trovos 22 recepti vejetarala tre 
simpla e facile exekutebla, kun ingredienti omna-dia, sen 
tofuo, seitano od altra luxoza modernaji vejetaral. Nur 
tradicionala legumi, frukti e cereali, ultre mielo, lakto, 
spici ed olei. Per ica libro, ya mikra e nepretendema, ma 
tre miniona, la Ido-lernanto povos anke praktikar la 
koquala vortaro: sur singla pagino lu ya renkontros vorti 
preciza e facile merkebla, qui plurichigos lua expreso- 
kapableso: bakar, boliar, fritar, grilar, rostar, stufar, edc. 








